'पीएम पद के लिए मोदी-राहुल में होगा घमासान'  
अमेरिकी कांग्रेस की रिपोर्ट के मुताबिक 2014 के चुनावों में प्रधानमंत्री पद के लिए राहुल गांधी और नरेंद्र मोदी के बीच सीधा मुकाबला हो सकता है।
अमेरिकी कांग्रेस ने अपनी एक रिपोर्ट में गुजरात को भारत में अच्छे प्रशासन और विकास का सबसे अच्छा उदाहरण बताया है। रिपोर्ट में मुख्यमंत्री नरेन्द्र मोदी की तारीफ करते हुए कहा गया है कि उनके नेतृत्व में राज्य देश के आर्थिक विकास में महत्वपूर्ण भूमिका निभा रहा है।यूएस कांग्रेसनल रिसर्च सर्विस की रिपोर्ट के मुताबिक 2014 के चुनावों में प्रधानमंत्री पद के लिए राहुल गांधी और नरेंद्र मोदी के बीच सीधा मुकाबला हो सकता है। रिपोर्ट के मुताबिक नरेंद्र मोदी एनडीए की ओर से प्रधानमंत्री पद के मजबूत उम्मीदवार हैं। जबकि रिपोर्ट में राहुल के बारे में मिलाजुली प्रतिक्रिया जताई गई है। रिपोर्ट में कहा गया है कि राहुल जनसभाओं को बहुत एन्ज्वॉय नहीं करते हैं।  रिपोर्ट में मोदी और गुजरात के अलावा बिहार और उसके मुख्यमंत्री नीतीश कुमार की भी तारीफ की गयी है। कांग्रेसनल रिसर्च सर्विस की इस रिपोर्ट में नीतीश के प्रशासनिक कौशल की तारीफ की गई है। सीआरस रिपोर्ट ने कहा ,भारत में विकास और अच्छे प्रशासन का सबसे अच्छा उदाहरण शायद गुजरात राज्य है जहां के विवादास्पद मुख्यमंत्री नरेन्द्र मोदी ने राज्य के आर्थिक विकास को नयी गति दी है। उनके नेतृत्व में प्रशासन में व्याप्त लालफीताशाही को दूर करते हुए भ्रष्टाचार को कम करके गुजरात देश के विकास में महत्वपूर्ण योगदान कर रहा है।  रिपोर्ट में कहा गया है कि गुजरात अंतरराष्ट्रीय निवेश का बड़ा केन्द्र बन गया है। जनरल मोटर्स और मित्सुबिशी जैसी कई बड़ी अंतराष्ट्रीय कंपनियां राज्य में निवेश कर चुकी हैं। 94 पेजों की यह रिपोर्ट एक सितंबर को रिलीज की गई थी जिसकी एक कॉपी अमेरिकी वैज्ञानिक संघ ने सार्वजनिक की।(इनपुट भाषा से भी)